text: Kaffe med Kurt skaber debat på B.T.
  14 februar 2011 kl. 11.47
  Kaffe med Kurt er nået ud over Syd- og Sydøstjyllands grænser. Et interview med en morder har skabt debat på B.T.'s hjemmeside.
  Det er blandt andet den følgende lille interview-bid, der har skabt røre:
   Havde han fortjent at dø? 
  - Det var måske lige groft nok.
   Har du fortrudt? 
  - Nej ikke sådan. Jeg ved ikke, hvad man skal sige. Det meste jeg fortryder det er sgu, at jeg skulle i spjældet i 12 år for det. Havde man kunnet slippe af sted uden at blive dømt, så havde jeg sgu ikke haft noget imod det, forklarer den indsatte.
   
  På B.T.'s debatforum er der delte meninger om indslaget. Nogen synes godt om indslaget, mens andre er forargede.
   
  TV SYDs programchef Claus Christensen bakker dog Kurt Leth op og har svært ved at forstå de forargede:
   
  - Jeg har vanskeligt ved at dele forargelsen over, at indsatte har ytringsfrihed. Vi fandt det interessant at høre en drabsmands bevæggrunde for at slå ihjel. Det er ikke nødvendigvis en sympatisk begrundelse, men ikke desto mindre en del af vores fælles virkelighed, siger Claus Christensen til bt.dk.
   
  Du kan se hele indslaget med den 27-årige Nicolaj her og læse første artikel på B.T. her og hele Claus Christensens svar til B.T. her.
  